Document ID: /roh_data/filtered/fineweb-2-filterrobots_roh.jsonl.gz/20454

Co s’annunzian ins per ina visita durant la sessiun?
Sin la pagina d’internet «Visita durant la sessiun» chattais Vus tut las infurmaziuns davart l’annunzia sco er il link direct a la
plattafurma da reservaziun online.
Cura vegn la reservaziun confermada?
Uschespert ch’ina reservaziun è terminada, retschavais Vus in e-mail da conferma cun in link a Vossa pagina da reservaziun persunala. Uschia pudais Vus consultar Vossas indicaziuns da tut temp e las modifitgar fin trais emnas avant Vossa visita.
Co accedan ins a las infurmaziuns da la reservaziun, sch’ins na chatta betg pli l’e-mail da conferma?
En cas che Vus avais stizzà per sbagl Voss e-mail da conferma cun il link direct a la plattafurma da reservaziun, po quel As vegnir tramess danovamain. Per quai stuais Vus trametter in e-mail a
<email-pii>. En cas che Vus avais nudà il numer da reservaziun, inditgai quel per plaschair. Cas cuntrari, inditgai Voss num e la data (approximativa) da Vossa visita reservada.
Datti in bigliet per la visita durant la sessiun?
Duas emnas avant Vossa visita retschavais Vus Voss bigliet per e-mail. Resguardai per plaschair ch’i pon entrar maximalmain tantas persunas sco quai ch’i èn inditgadas sin il bigliet. Il di da la visita èsi da preschentar il bigliet sin palpiri u electronicamain.
Pon ins spustar posteriuramain las uras sin tribuna?
Sch'il spazi da temp giavischà ed il dumber da plazzas necessarias èn libers, pudais Vus dumandar ina visita en in spazi da temp alternativ. Sche tut ils spazis da temp èn gia cumplets, na pon las uras reservadas sin tribuna betg vegnir spustadas.
Po l’ura da dumondas e/u la curta visita guidada en la halla a cupla vegnir organisadas avant la visita sin la tribuna?
Per motivs organisatorics e logistics pudain nus porscher mo in program standardisà. Il spazi da temp sin tribuna è fixà e definescha il program che suonda. I n’è betg pussaivel da midar il program da la visita.
Po vegnir reservà mintgamai mo in/-a cusseglier/-a dals chantuns ed in/-a cusseglier/-a naziunal/-a?
En il champ cun la glista da defilar pudais Vus tscherner mintgamai mo in/-a cusseglier/-a dals chantuns ed in/-a cusseglier/-a naziunal/-a. Sche Vus vulais anc endatar ulteriuras parlamentarias ed ulteriurs parlamentaris, scrivai lur nums en la fanestra per remartgas. Nus agiuntain alura ils nums ch’èn vegnids inditgads en quest champ a Vossa reservaziun ed infurmain las parlamentarias ed ils parlamentaris correspundents davart las uras ed il lieu da l’ura da dumondas. Las chombras parlamentarias ston però vegnir contactadas da la persuna responsabla per la gruppa.
Èsi pussaivel da scursanir la visita sin la tribuna da 60 a 30 minutas?
Na, per motivs organisatorics e logistics na pudain nus betg scursanir il temp sin la tribuna. Cun fin a 40 gruppas da visitadras e visitaders per di e causa las resursas da persunal limitadas sto vegnir resguardà in andament standardisà ed i na pon vegnir ademplids nagins giavischs singuls. Plinavant chaschuna ina midada suenter 30 minutas inquietezzas supplementaras sin las tribunas.
Poss jau er reservar dapli che 40 plazzas sin la tribuna?
Vus pudais reservar per dapli che 40 persunas. Per quai stuais Vus far duas reservaziuns. Sch’i èn libras en il spazi da temp giavischà mo pli tranter 41 e 49 plazzas e sche Vus vulais reservar tuttas, èsi impurtant ch’il dumber da plazzas a reservar saja adina pli grond che 10. Uschespert ch’il dumber da las plazzas restantas croda numnadamain sut 10, spareschan quellas da la plattafurma da reservaziun e na pon betg pli vegnir reservadas. Tscherni pia per omaduas gruppas in dumber ch’è pli grond che 10.
Èsi pussaivel d’annunziar online ina gruppa da 9 persunas?
Sche Vossa gruppa sa cumpona da stgars 10 participantas e participants, pudais Vus reservar 10 plazzas ed inditgar en la fanestra per remartgas ch’i èn mo 9. Nus faschain alura l’adattaziun per Vus.
Po ina persuna singula reservar plazzas sin la tribuna?
Per persunas singulas stattan a disposiziun 25 plazzas che na pon betg vegnir reservadas ordavant. Persunas singulas s’annunzian a l’entrada dals visitaders (da la vart da la Terrassa federala). D’entrar èsi permess sin il pli baud 30 minutas avant il cumenzament da la sesida e cuntinuadamain durant las uras da las sesidas, premess ch’i dettia anc plazzas libras. En cas d’in grond dumber da visitadras e visitaders stoi vegnir fatg quint cun temps da spetga pli lungs. Tals dis po il temp ch’ins dastga star sin la tribuna vegnir limità a 60 minutas.
Pon duas u pliras gruppas dumandar in program communabel?
Per reservaziuns che surpassan 40 persunas fan ins il meglier duas reservaziuns e dividan il dumber da participantas e participants sin omaduas reservaziuns. Cun agid da la fanestra per remartgas pudais Vus menziunar ch’i sa tracta da la medema gruppa e che Vus vulessas gugent salvar l’ura da dumondas communablamain.
Tge signifitga il code da stritgs sin il bigliet?
Il code da stritgs n’è actualmain anc betg activà. El vegn duvrà pir pli tard en connex cun las novas disposiziuns d’entrada.
Po il dumber da plazzas reservadas vegnir modifitgà tenor plaschair?
Il link che Vus avais retschavì en l’e-mail da conferma As maina directamain a la pagina da reservaziun. Il dumber da plazzas da Vossa gruppa da visitadras e visitaders pudais Vus adattar posteriuramain, premess ch’i sajan anc disponiblas plazzas libras. Sch’i cumpara in messadi d’errur cun empruvar d’augmentar il dumber da participantas e participants, èn tut las plazzas gia reservadas ed i na pon vegnir reservadas naginas plazzas supplementaras.
Pertge na pon vegnir fatgas pli naginas modificaziuns sin la pagina da reservaziun persunala?
Per motivs organisatorics pon vegnir fatgas modificaziuns sin la plattafurma da reservaziun mo fin trais emnas avant il di da la visita.
Dovri ina glista da las participantas e dals participants?
Na, i na dovra nagina glista da las participantas e dals participants.